Čekala je majka sina / Dvije ruže
Čekala je majka sina / Dvije ruže je debitantska singl ploča sarajevskog kantautora Mahira Paloša. Objavila ga je 1972. godine nekadašnja izdavačka kuċa Jugoton iz Zagreba. Muziku za obje pjesme komponirao je Kemal Monteno, koji je ujedno i pisac tekstova. Pjevanje Mahira Paloša pratio je Revijski orkestar Radiotelevizije Sarajevo pod dirigentskom palicom Julija Marića, koji je uradio muzičke aranžmane za obje pjesme. Naslovna pjesma "Čekala je majka sina" komponirana je u laganijem ritmu uz pratnju violina i klavira. Tu su i prateći pjevači koji obogaćuju zvuk u obje pjesme dajući im mediteranski muzički ugođaj. Njena prva javna izvedba bila je iste godine na festivalu Prvi aplauz u Banjoj Luci, gdje je bila pobjednička pjesma. Već na svojoj prvoj snimljenoj singl ploči Mahir Paloš je zahvaljujući svom prepoznatljivom glasu i kvalitetnom pjevanju u stilu francuske šansone, italijanske canzone uz primjese bosanskohercegovačke narodne muzike, odabrao muzički pravac koji će slijediti tokom cijele muzičke karijere. Na B-strani singl ploče je balada pod nazivom "Dvije ruže" koja je po ritmu i sjetnom muzičkom ugođaju slična naslovnoj pjesmi, a posebna zanimljivost je solo D. Sotirovskog na trubi s početka pjesme. Ova antologijska singl ploča na kojoj je Mahir Paloš dao vrhunsku pjevačku izvedbu predstavlja jedan od značajnih događaja na sarajevskoj muzičkoj sceni s početka 1970-ih. Dizajn za omot uradio je Mario Lozić, a fotografiju E. Džeferagić.